정조 19년
乙卯正月二十六日辰時上御仁政門行朝參兼行次對入侍時行都承旨沈煥之行左承旨李晩秀行右承旨李益運左副承旨兪漢寧右副承旨李肇源同副承旨丁若鏞假注書趙台榮吳泰曾事變假注書李允謙記注官白慶楷金良倜檢校直提學徐有防檢校直閣南公轍待敎徐有榘以次侍立上具翼善冠衮龍袍乘輿出宣化門由協陽門出肅章門至仁政門降輿陞座引儀分引宗親文武百官入就位典儀唱四拜百官四拜訖上曰時原任大臣及次對應參諸人就坐領敦寧兪彦鎬左議政金履素判府事金憙右議政李秉模行司直金持默左參贊洪秀輔戶曹判書沈頤之禮曹判書閔鍾顯行副司直李秉鼎行副司直李得臣行副司直李敬懋兵曹判書金載瓚工曹判書李時秀行副司直徐有大行副司直申大顯行副司直李漢豐刑曹參議趙行副司直尹行恁行大司憲李在學行大司諫徐邁修執義崔獻重司諫魚錫齡掌令洪受浩李心傳持平洪秀晩李允行獻納申校理朴吉源副校理鄭來百尹魯東正言沈鎜李重蓮修撰韓致應徐有聞副修撰李羲甲以次進伏彦鎬等曰向因慶禮之無前玉體連日勞動況今朝寒尙峭聖候若何上曰一樣矣彦鎬等曰王大妃殿氣候若何上曰一樣矣彦鎬等曰惠慶宮氣候若何上曰一樣矣彦鎬曰今日朝參卽歲後一初之大朝會也臣於近年以來連蟄鄕廬凡係朝廷事務如聾瞽之於聲色但於日前得見僉知權裕疏其所臚列東浚之罪狀見之未半心骨俱顫不意近密之列有此妖慝之賊至於事事言言無一不出於矯誣聖躬則自古亂逆何代無之而未如有東浚之窮凶且憯今日耳目之官方在登筵自有聲討之論可請當施之律而無或以身之已死有所靳持特於公議峻發之初夬賜處分焉履素曰東浚之奸凶妖邪固不可一一盡擧而只就其關係聖誣處爲今日大小臣子之聲憤討罪不容少緩而讜言纔徹鬼誅先及今其情節之窮覈當付之有司之請討而如許妖凶之徒若或以已死而不卽施律則亂本無以懲而王章不得伸惟俟公議之發而卽賜允從焉秉模曰權裕疏中雖曰千罪萬惡而此猶在渠薄物細故也至於矯誣二字此一事卽萬戮難贖之斷案也權裕之疏出雖幸其奸凶之可以誅討而尙患其情節之未盡彰露及夫前吏判自鳴之疏節節有據言言有證凶醜之窩窟可破亂逆之根柢可拔此正明世道靖人心一機會也臣等猥忝三事不能逆睹奸萌而先制亂本則臣等亦不可謂無罪矣憙曰諸大臣所奏皆已盡之矣矯誣聖躬雖或一事二事已是人臣之極惡大憝而就見徐鼎修疏下之語可知其夙宵經營無非假托藉賣之事今不可以已死而或靳極律之施矣臣雖耳目不廣不能早聞其奸凶之彰著而所叨者股肱之列耳今玆聲討之最晩多愧於權裕矣上曰旣知如此寧有所惜而其間慶禮稠疊刑章非時故姑未有處分矣言責自有三司在耳若無他奏原任大臣先爲就座次對爲之履素曰此守禦使沈頤之狀啓也以爲本廳三營束伍及左右部牙兵今春合操何以爲之事請令廟堂稟旨分付矣今年諸路旣皆停操一體停操之意分付何如上曰依爲之出擧條履素曰此摠戎使申大顯狀啓也以爲本廳三鎭束伍軍兵今年春操何以爲之事請令廟堂稟旨分付也與守禦廳不可異同一體停操何如上曰依爲之出擧條上曰三鎭爲某邑某邑而軍兵幾哨乎大顯曰三萬矣上曰三萬之數何所指乎大顯曰八哨矣上曰雖幸累百年昇平民不知兵而身居戎垣重寄不知軍哨之爲幾何至以三萬之數歸之八哨之軍該將事誠極駭然矣履素曰摠戎使申大顯身爲帥臣今於俯詢之下不知軍摠之爲幾何且以北漢事言之昨年餉穀多以錢捧而所捧之數比諸詳定又多加數亦非時直民怨狼藉云極爲駭然不可置之爲先罷職拿問處之何如上曰依爲之出擧條履素曰卽見水原留守趙心泰所報則以爲昨年穡事大無各樣還穀因朝令停退以其新捧元數取耗較諸一年放下之數則其中租條不足二百五石零龍珠寺還穀昨年停退米耗不足爲二十四石零太耗不足爲十二石零俱係支放之需某樣穀中如數給代爲辭矣旣是支放之需則不可不給代分付道臣以附近邑常賑耗中限此劃給何如上曰依爲之出擧條履素曰卽見全羅監司李書九所報則以爲碧沙驛每年應役以吏奴婢二千六百四十二名所捧貢錢五千四百六十二兩分排用下於所屬十驛人馬料資等各項應下而吏奴貢錢蕩減爲三千三百七十九兩停退爲三百八兩蕩減三千三百兩之代就賑廳會錄某樣穀耗條中量宜劃給爲辭矣昨年蠲減非但此驛有難隨報隨施更令十分節約以不可不給代者指數報來然後更爲稟處何如上曰依爲之出擧條履素曰卽見忠淸監司李亨元所報則以爲藍浦等八邑渰死人生前身役新舊還上蕩減事依湖南所下處分一體擧行爲辭矣旣有湖南已例一體蕩減之意分付何如上曰依爲之出擧條履素曰今年諸道䀼政已爲就緖奉命之臣亦言其保無捐瘠朝家德意之無遠不曁有可想見而第念民間穀貴之患每由於富民之閉糴蓋荒年勸分事係民弊自朝家亦嘗禁飭而至於私賑之人前後自朝家收用激勸之方靡不用極如今荒歲尤宜激以重賞俾有捐財活民之實效古人所謂私賑鄰里濟活多人者豈下於奔走干謁請囑得官之人者誠爲至論先以此意知委于設賑營邑以爲聳動興起之地亦或有助於荒政而嗣後褒賞之典恐當隨其人地高下及濟活多寡勿令落莫故敢此仰達上曰旣非勒分眞皆出義者前已許報廟堂有此一條路則卿之此言亦可謂行於其中矣出擧條履素曰近聞南邑上納木疋之輸置邸吏家而未及入庫者忽爲無賴輩作黨掠取以去其數多至百餘疋云故事甚驚駭臣於頃日分付捕廳使之譏捕矣旣捉其黨又執其贜而其爲首者尙未捉得專事遷延有若隱諱捕廳之設雖係私家失物猶當極意詗捕況此莫重公納至有白晝竊發蹤跡已露贓物亦捉而以首犯未捉之故見失物件全未推得事之可駭莫此爲甚若不嚴飭後弊難言該捕廳大將爲先施以罷職之典當該捕校亦爲重繩仍令多發譏捕刻期捉納宜矣上曰依爲之該大將令該府拿問處之待跟捕捉納後捧供以聞可也出擧條秉模曰昨年諸道身軍米錢木蠲減實是罕有之恩典而若請一一給代則慮在雖繼必須十分節省各自排比期於限新捧以入當出然後始可合於古人所論歉歲之政以此意申飭中外何如上曰依爲之出擧條履素曰稟定之事別無他條竊有區區仰達之懷矣今番恢蕩之典寔出廣慶之意臣豈敢瀆擾之爲懼而至於金吾文案之或放或赦之類俱是極逆大憝過中之擧一何至此亂逆之輩自古每希赦令者職由於此雖以赦文中語言之宥赦之典只及於死罪以下何嘗有不念輕重無所防限如今之爲哉雖以簡驥諸凶賊也而或以豈不生還或以爲豈可追理刑政之失宜恐貽聖德之累矣上曰此禁令也雖政院不敢露出名字此則入量以奏可也履素曰臣雖極爲惶悚而伊日所下傳敎卽爲還收焉關係之莫大而豈不可口奏鈇鉞乎秉模曰丹書較之臺啓尤有所重惟願三思之加上曰無他所奏則就座諸宰入奏可也秉鼎曰東浚之罪稔惡盈綻露無餘今日諸大臣同聲之討卽天經地義殄滅他不得者也上曰旣有大臣三司卿則就座載瓚曰今日殿座時承旨詣閤之前五衛將侍衛先入閤內事體所在極爲駭然當該五衛將拿問處之何如上曰依爲之出擧條頤之曰華城城役役糧貿置於京中而該留守趙心泰以轉輸之難要與華城田稅相換以用此是京外俱便之事且有昨年已行之例許施似好而田稅移換事體不輕故敢此仰達上曰依爲之出擧條頤之曰仲春不遠江氷將泮舟橋造成恐不可緩待江水快解卽爲擇日擧行何如上曰依爲之出擧條煥之曰臣待罪喉院遵奉禁條不敢違越凡於三司討逆之章以罪人姓名書呈者輒皆退斥有若以壅蔽爲能雖有譏詈本院者或恬然坐受無所爲愧而彼三司之臣亦以其言之得徹聖聽自以爲幸遂於大懲討大義理所關處不敢拈出罪人之爲某爲某作一諱姓慝名之章囫圇說去苟且彌綸只如塞責而止者則喉院亦相顧而喜曰若是然後可以無事始許呼呈或有批或無批而院以爲例臺不爲恥此今日之痼弊也夫國家之置喉院三司者其義須如是而喉院三司之所以事殿下者其義亦須如是耶天下之事不誠不仁孰大於是而習俗膠痼義理湮晦以致國綱之日頹世道之日卑而末流之爲弊將至於無國而不可救正甚可懼矣伏願殿下穆然深思亟收喉院所在諸條禁言之令以光聖德以幸國事焉上曰言雖不可謂非亦不得已之事也出擧條鍾顯曰皇壇望拜禮當有稟定事矣上曰何不於昨日陳奏推考可也敬懋曰訓局陞戶抄上之式法意甚美黠校健卒多從此出而近來外邑全不致意其所抄上多不合伍間以貧殘無依之類苟然充數塡伍未幾逃亡相續徒歸往復推現貽弊之科揆以親兵所重誠極寒心今當式年抄陞之時宜有別般定式之道陞戶中如有逃亡之弊則該邑守令草記論勘次知鄕色切族中另擇代定事出擧條預先嚴飭何如上曰依爲之出擧條上曰稟事諸宰鱗次進奏如無更奏之人三司進前可也在學等進伏奏曰請黜置罪人鄭致達妻亟令王府夬正典刑措辭見上上曰不允出擧條在學等曰請物故罪人德相亟施孥籍之典措辭見上上曰不允出擧條在學等曰請逆賊尙喆追施孥戮之典措辭見上上曰不允出擧條在學等曰請向日合辭兩啓之已傳而未徹者亟命捧入仍賜允兪九字刀割措辭見上上曰不允出擧條在學等曰請遲晩後物故罪人德相亟施孥籍趾賊等凶種夬施邦刑養遂獻遂設鞫得情措辭見上上曰不允出擧條在學等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上上曰不允出擧條在學等曰請物故罪人國榮亟施孥籍之典措辭見上上曰不允出擧條在學等曰請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上上曰不允出擧條在學等曰請柳星漢亟令王府設鞫嚴問期於得情夬正邦刑措辭見上上曰不允出擧條在學等曰請承款後物故罪人九宗亟施孥籍之典措辭見上上曰不允出擧條在學等曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上上曰不允出擧條在學等曰噫嘻痛矣鄭東浚之罪可勝誅哉本以憸邪奸譎之性濟之縱恣濫猾之習事君而乍陰乍陽貪權而患得患失假托疾病而行止極其閃忽竊弄威福而氣勢轉益熾張鉬制一世之口舌輦輸八路之貨賄朝野目之以凶國之人親族指之以亡家之子罪稔惡積厥惟久矣而此於渠猶屬細故最所絶憤而極痛者卽誣我聖躬也渠之頂踵毛髮罔非恩造則苟有一分秉彝固當生死向國而梟音難化獍毒愈甚營爲未充於壑慾則乃蓄怨懟之心情狀莫逃於淵鑑則漸生背馳之計晝宵揣摩惟以譸張擅弄爲事政令施措之允合天理而無不詆毁之用舍黜陟之皆出造化而隱然藉賣之做出奬用者必死罪斥者必死之說使淸朝搢紳之列皆懷疑懼之心逆如善復凶如時偉而或謂之官太高而至死或謂之勢所歸而見忤乃以懲討之義歸諸疑胘之案至於一二大臣之曲加生成者亦謂之疑而欲除朝廷饋問之厚風謂不可以上聞朋儕過從之常事謂不可以登徹靑衣之典章可考而肆發凶言紫禁之深嚴何如而敢爲伺察凡係聖上之動靜事爲無不指無而謂有以實而爲虛言言而曰聖意如此事事而曰上敎如彼渠旣自處以貴近故一世之人互相傳訛駸駸至於聖誣之莫可卞明人心之莫可曉譬卽此罪惡萬戮而猶不可贖矣國家何負於渠而窮凶極惡乃至此也聲討之尺疏峻發凶慝之情節畢露而忽地徑斃眞贓益驗若以鬼誅之先及反忽王章之亟施則聖誣何以夬卞人心何以底定乎請鄭東浚追奪官爵上曰僉知權裕初疏之批言之悉矣無罪則共享樂利有罪則隨罪勘斷以渠近密之蹤取此聲討之論所以致此可謂萬死難贖收其職牒燒火以爲爲人臣懷二心者之戒出擧條在學等曰國之所以爲國惟義理與堤防而近年以來義理漸晦隄防不嚴至於今番赦典處分而蕩然無餘矣或放釋或抹去有若尋常罪犯之遇赦疎決者然殿下何爲而有此萬萬過中之擧也國是由是而不明民心由是而靡定請還寢金吾赦單中諸罪人疎放抹去之命上曰俾伸公議未必不爲究竟法依啓出擧條在學曰吳翼煥將取姑與之說實與浚賊矯誣之罪一串貫來東浚雖斃窮覈其情節尙有翼煥在耳言未及畢半行刀割上曰赦單中提出名字已有飭諭則又何敢乃爾耶仍四字刀割命書榻敎曰大司憲李在學遞差在學遂退出六字刀割上曰次對如有所陳之事則陳之可也獻重曰權裕再疏鄭昌順三字明入其中而入啓之後刀擦墨抹頒布之本無痕沒跡殿下雖急於庇覆豈可於公車文字刪削句語不念國體之有損後弊之無窮乎昌順附麗奸賊恣其毒性潛搆暗煽最稱腹心如此憯慝之類不可掩置於搢紳之列請鄭昌順爲先施以削職之典上曰不允出擧條獻重曰今日朝參卽我殿下光御二十年月正大朝會也三陽載回一氣旁達天時屆轉移之機人心屬懲創之會此正君臣上下警惕淬勵大奮發大振作之日也洪惟我殿下臨御以來治法政謨一是皆以誠信爲務公正爲本使民日遷善而不知是宜孚感之效可及豚魚而噫彼奸邪不逞之種暗地糾結盜弄威權忍負推心置腹之隆恩異渥敢售搖手瞬目之奸情慝態欲張聲勢則藉賣成習欲籠貨利則憑托多端或巧於窺覘而匿影眩惑或急於承望而恣意舞弄端倪莫詰詿誤轉甚凡在薦紳夫孰有聽信然疑者而閭巷之煽動人心難保其必無凶徒之譸張誑惑此誠我殿下備嘗艱險於幾年春宮者而豈料大明中天之後魑魅鬼蜮之徒復踵前習一如向日之爲也然而渠輩則穩享榮利聖躬則積受誣汚爲今日臣子腐心痛骨如不欲生政在於此而此輩之馴致此境苟求其咎亦由於我殿下任用之不審駕御之失宜便佞側媚則意其有婦寺之小忠煦濡涵育則冀其如龍蛇之或變乾斷不揮堅氷已凝臣愚死罪竊以爲我殿下本源工夫猶有所未至其于聽納應接之際不免爲私意所牽宵小之類得以投間而抵隙也頃日批旨中卽予反省之敎此誠聖人不遠復之會而朱子曰知如是爲病不如是便是藥請繼自今益懋省察克治之工屛滌邪翳澄淸泥滓以光聖德以靖世道焉上曰言甚切實當體念矣出擧條獻重曰權裕再疏露名之後恕之以中路歸正其所歸正未知有何證據卽其自鳴疏中某也某也之爲何逆爲何賊渠旣親聽而詳知則何不早卽發告而今於被論窘遁之後始乃陳章吐實乎卽此一款有不可以一疏自鳴有所容貸而雄閫思補失刑大矣請徐鼎修爲先施以屛裔之典上曰自劾之中兼暴事情此而執言近於驅勒況必欲全保曲費造化之餘又發此啓萬萬乖當矣出擧條獻重曰臣之言議風采本不近似於淸朝耳目而適往江郊除旨忽下繼以召牌儼臨日已迫昏家人未及斡旋遽懸在外臣得聞此報待城門蒼黃入來則朝參有命矣他不暇顧冒沒登筵而昨夕稱外今曉出肅雖緣事勢之巧湊其爲去就之顚倒義分之悚懍已無可言而及論徐鼎修事不惟不賜允從乃反以乖當驅勒爲敎臣滿心惶恧無地自容噫鼎修之名旣登簡書其曰中路歸正則中略以前其爲陷溺於奸賊有不可掩而臣之所論初非別般罪名之構成勒加則臣則自以爲得當而只緣臣誠淺辭拙不能見孚於君父由前由後臣之情踪有不敢一刻晏然於臺次也決矣請命遞斥臣職上曰自劾者謂之陷溺非乖當乎卞明者謂之不掩亦可乎今當淬勵之會宜念精白之道而言之者若是噴薄是豈成說姑爲勿辭亦勿退待出擧條允行曰向來僉知臣權裕疏中卞聖誣三字在人臣之道其所卞明不可一刻少緩而伊時處三司之列者玩愒度日嘿無一言分義所在萬萬寒心請不言三司諸臣竝施譴削之典上曰依啓出擧條秀晩曰請覈吳翼煥之罪未及畢說上曰持平洪秀晩爲先拿處出榻敎邁修等曰請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上上曰不允出擧條邁修等曰請逆賊尙魯亟施孥戮之典措辭見上上曰不允出擧條邁修等曰請亟寢秋曹罪人柳師文放釋之命仍令王府設鞫嚴問夬正典刑措辭見上上曰不允出擧條邁修等曰東浚事上曰已從憲啓矣原啓未下邁修曰以我殿下二紀之治反顧一初之政不啻魏徽之十漸而賈誼之六歎矣殿下嘗斥戚倖而今日朝廷反讓於戚倖之用事殿下嘗遠宦妾而今日風俗有愧於宦妾之求媚雖無權奸之可言而狐鼠之竇穴自穿雖無威福之下移而蛇蚓之盤結莫解凶豎竊弄群聽熒惑聖德之貽累非一二計世道之受汚殆千萬計物態日趨於虛僞人心日就於誑疑將無作有倚假幻眞城市之回夜爲晝便作藉口閭巷之左餐右粥至謂徹聰如是以往少康尙矣將作何許世界乎以殿下之明聖穆然深省竊恐丙枕明發而開回悟之端矣此是更端謀始之一大機會請愼終如初以爲光聖德挽世道之方上曰言言切實可謂不負所知當留意矣邁修曰言路之不開實爲當今之痼弊雖側席而求之虛心而納之難保疎遠之必達而闕遺之皆聞況殿下於近日以來見言者之有不槪於聖心者則輒設禁令繼而下不忍聞不敢承之敎天經地義之不容隳壞者以此而禁之君讎國賊之在所討復者以此而禁之以爲禦衆口箝一世之資於是乎嫰者恇怯而怵畏巧者從以爲之辭曰吾所言者雖是撑天亘宙之大義理而今玆禁令亦非臣子一刻承聞者轉相告戒較量推度義理堙塞是非紊亂將使國不國而人不入夫止亂息邪之謂禁而今也則不然讎賊共戴而禁不得討忠讜齎憤而禁不得言曾謂殿下學問之高明從諫弗咈而乃有此萬萬過中之擧耶請還收諸般禁令以爲靖世道開言路之方上曰設禁豈樂爲不得已也不允出擧條邁修曰世道乖謬民志陷溺言念今日之國勢若蹈虎尾稅駕無地此誠忠臣志士痛哭流涕之時也苟使輔弼之地能盡承佐之責則朝廷之恬憘風俗之頹敗豈或至此而中書一步便爲養閑前席六對不過隨例首揆則爲國耇成只以大綱委攬不可以庶務相煩而左右相則自被簡擢宜思淬勵以酬知遇之隆而秉軸之後一無猷爲坐視岌嶪之危不念擔着之重以至至尊獨憂百隷俱懈臣竊爲之慨然也請殿下克軫備官之戒益愼置相之方焉上曰所奏是矣出擧條錫齡曰懲貪有國先務我殿下光御之初處分赫然爲監司守令者率皆精白一心有不敢一毫染指而民蒙實惠矣十數年來一切相反若有攀援勢利之力則全不顧忌恣行不法爭取王氏之阿睹甘犯揚傅之四知馬斃車折都聚一室而聽聞則起疑於無疑傳說則其然而豈然殆若伏莽之戎隱藪之物人莫敢指斥言念及此寧不髮豎而膽掉若其一二懲貪之典除非墻壁無依之殘弁必是償命無人之冷蔭刑政之倒置物情之憤惋容有極哉請勿拘大吏另行懲創俾惠澤及民中外解惑焉上曰依啓出擧條錫齡曰有國所重銓選是已近日居銓者不能精白一心仰體特畀之至意以昨冬大政言之東銓則注措不公偏陂難掩西銓則貨財盈門靺韋解體公議益憤物情尙駭請前吏曹判書李致中前兵曹判書具庠竝削職上曰依啓出擧條錫齡曰前判書鄭昌順本以蛇虺之性挾其穿窬之智暗地情跡不出於依附權倖滿腔揣摩惟急於陷害善良是所謂開國承家小人勿用者也請鄭昌順銓衡文任之望竝改正上曰與兩銓長官師相規之語有間不允出擧條曰噫發倉賑廩聖人之遺訓減租蠲役明王之仁政也我聖上今日宵旰一念靡不用極於發賑蠲減之政而旋以拯濟之策詢于廟堂責之道臣復以民瘼問于中外三司之臣方患廟堂無策道臣袖手彼言責者固當奉承聖意各陳恤民之方者道理當然而臣日前始伏見校理安策上疏則其所措語不過曰賑恤有弊又曰使守土之臣預立法禁痛治流丐此所謂策之一言固喪邦者也渠雖曰以還賑飢貽弊於農民彼流丐之民獨非殿下之農民乎策也只知賑恤爲流丐者設而不知農民之爲流丐者也民冬則猶或糟糠可食之物而明春則稍實邑外昔之中富以上無論班族與庶人等是飢民耳非賑則將盡爲流丐然則今年之流丐盡是常年之農民豈有農民與流丐之分異者哉其所謂嚴禁流丐者是何心腸也臣未知古亦有是言否渠所謂無賴作隊者之貽弊閭里者語之常年則固或有之而彼凶年之民飢則呼入寢則尋䆴蓬頭鬼面相逢爲群相會成隊負幼携老叩門而乞憐者亦皆無賴之類乎是乃仁人君子之所惻然處而策言如是是可忍耶若使殿下用策之言停其賑還流丐之三四人已上閭里乞食者盡抵罪而嚴治則生者無人焉是策也驅殿下半國之民轉之于溝壑者也策之罪不容誅也修撰高宅謙以遐鄕賤踪爲人巽軟全沒知識而寵置三司之列者特恩故也別諭之下渠當竭蹶上來詳陳民情以爲圖報之計而其所陳達橫說豎說初無一言之可觀末乃以蠲減太過等說登諸章奏有若沮害聖德者然不可以無知無覺置之於不足數之科請前校理安策前修撰高宅謙竝命刋正勿復擬望於三司之職以懲其罪焉上曰言之不審已知之安策削職高宅謙罷職可也出擧條曰言路者國之元氣也今番權裕之請討東浚一疏實由我聖上疏釋吳翼煥之盛典也一脈元氣不泯於培養之中有此盡言之風從此以後聖朝之言路不患不開而彼洪秀晩者敢斥翼煥不遺餘力而復欲置之死地而後已彼秀晩者實欲沮戲我聖上培養元氣之盛德者也秀晩之罪斬亦可也請持平洪秀晩特施遠竄之典上曰下語雖過洪秀晩之擧措則駭然依啓出擧條獻重曰吳翼煥將取姑與之說此實誣聖躬之根柢其與奸賊之譸張凶言一串貫來者也今此諸臺之欲卞聖誣先討翼煥此誠天彝之所同得臣分之所當然而噫彼申抑獨何心乃反右袒翼煥扶護翼煥敢曰殿下奬用翼煥故有此權裕之疏至以洪秀晩之論翼煥反請遠竄秀晩之纔發翼煥之名而未及畢說謂以有損臺體則可右翼煥而反罪秀晩此誠自有臺閣以來所未有之一大變怪也此而允從則將來之憂有不可勝言臣謂洪秀晩所施遠竄之律移施於申宜矣上曰不但洪秀晩事啓語不審安策事亦然微事相規輒加極律之目生疎之外駭妄甚矣然以今假飭之時能爲此異於人之擧此所以循例賜批者也竝與洪秀晩勿論可也出擧條重蓮曰平安監司金思穆多年秉銓注擬一聽於奸賊雄藩按節苞苴日輸於窩主狐媚之態輿儓唾面狼貪之毒行路戟手渠以戚畹之列忍負寵遇甘作怪鬼究厥心腸尤極痛惡請金思穆爲先施以罷職之典上曰依啓出擧條重蓮曰今番整理之任不輕而重將使鹵簿淸嚴輿衛整肅雖在尋常執事之列者不可不齋沐虔誠恭趨職事而郞廳鄭華淳居在奸賊之比隣薰染臭穢蠲潔難責請鄭華淳姑先改差上曰依啓出擧條鎜曰顧今第一痼弊卽經術之不明也竊𣊺我聖上自在春邸禹陰是惜文食不遑及登寶扆萬幾無暇而留神經傳發爲謨訓獨奈何世不率敎草未尙風經學二字便屬芭籬拘檢則放倒辭氣則鄙悖間或有敦詩書而說禮樂不免群譏而衆笑平日恒居不看一字公會稠座都是俚語雖殿下中朝發歎亦未見實效蓋因人無標準朝乏矜式而然請招延山林讀書之士以明學術上曰所奏切實依啓出擧條鎜曰爵祿卽礪世磨鈍之柄而近來官方之混淆久爲有識之竊歎隨人吹噓從他笑罵銓家多屬流品文苑或廁常調瀛逆則失於排比臺通則近於閒雜除目一出物情駭惑殆不識人間有名勝宦業如是而何以勸當世之士夫乎請另飭銓曹汰其澆濫以淸仕路上曰依啓出擧條鎜曰平安監司金思穆之偏荷簡拔歷腸崇顯者卽我聖上特以念舊之意推及其身也固當小心飭躬以酬國恩無忝家風而今乃一反其道凡於媒榮圖私東鑽西刺態色可惡手脚已露其負聖簡壞世美之罪不可不正僚臺所論極其嚴峻誠爲得體而第其請律太輕不可無警請前平安監司金思穆加施屛裔之典正言李重蓮推考上曰過矣不允出擧條鎜曰前參議韓晩裕不守乃父之本色反效近日之嘵俗自叨三銓之後益見其處心詖險持論乖悖不可無警礪之方請吏曹參議韓晩裕削去仕版上曰苟有是也可謂負先風傳何可盡信然得此題目極爲非矣依啓出擧條吉源等進前奏曰東浚之罪可勝誅哉未及畢說上曰如是則便是三司俱發爾等就座魯東曰此是一國之公論也上曰入侍玉堂竝禁推出榻敎上曰固知諫長之能勝任而俄者所奏極庸嘉尙矣左相老且病矣至於右相尤何顔見我乎仍命書傳敎曰臨門朝參思聞昌言而有何獻替之事乎諫長之斥可謂自速左議政金履素右議政李秉模竝免相又命書傳敎曰領敦寧府事兪彦鎬領中樞府事蔡濟恭拜相又命書傳敎曰京畿監司徐龍輔爲摠戎使牌招傳授命召及敎諭書上曰新除授摠戎使口傳付軍職出榻敎上曰備局堂上徐龍輔有司堂上差下出榻敎上曰股肱耳目一體相須君臣交孚自古爲然而予於檢校直提學竊有所慨然者仍命書傳敎曰旣聞大臣引咎之言而太涉雍容檢校直提學徐有防特補畿伯當日辭朝又命書傳敎曰摠戎使徐龍輔前任畿伯交龜後卽爲牌招使之受符又命書傳敎曰新除授京畿監司密符以第三十三符頒給上曰工曹判書李時秀許遞出榻敎命書傳敎曰政曹俱曠行副司直尹蓍東吏曹判書除授行右承旨李益運參判除授行副司直朴宗甲參議除授竝卽牌招開政上曰承旨前望單子入之待下批牌招察任出榻敎命書傳敎曰今日朝參六卿之長當爲備員近見其人筵席直截之奏多有歎服者中批雖靳擧直宜念內閣提學沈煥之特畀司寇之任仍令牌招行公上曰平安監司之代卽爲擬薦待下批當日辭朝出榻敎上曰執義崔獻重遞差出榻敎上曰當該注書事過後汰去出榻敎刑曹判書沈煥之牌不進上曰刑曹判書沈煥之更爲牌招出榻敎命書傳敎曰六卿猶未備員行大司成李家煥工曹判書除授牌招察任又命書傳敎曰前判書李時秀兵曹判書除授牌招受符仍令先侍衛後謝恩兵曹判書李時秀牌不進上曰兵曹判書李時秀違牌望勿施仍以前符申飭受符出榻敎上曰大臣置處今日政爲之出榻敎吏曹判書尹蓍東參判李益運參議朴宗甲牌不進上曰違牌政官更爲牌招出榻敎命書傳敎曰今日卽歲首朝參之日而此時卽一初淬勵之時也交濟相須之功不委於股肱而何委治之不徯志俗之不從欲久矣三事百工人不事事致令勞逸易處而浮靡日甚虛僞日加讒謟日滋欺瞞日痼有一於此朝廷將不得爲朝廷況兼有而竝萃於十餘年來後有良史氏書之簡策以今日此時爲何等世界乎自顧治象多負初心中夜繞榻不覺寤言輔相之責何時不緊重而是日重卜注意也尤不泛以今之樣變今之規拭眸延頸渙然飜然之效望在卿等承佐之地激之揚之拯之濟之俾予遂初心尊朝廷於三古則卿等之嘉惠當如何爰立之辰先敷中心之萬一卿等安心卽爲肅命聽予面諭事遣入侍承旨傳諭于左右相左通禮跪啓禮畢上乘輿還內諸臣退出